DA Den Europæiske Unions Tidende L 214/66

KOMMISSIONENS BESLUTNING

af 18. august 2005

om sjette ændring af beslutning 2004/122/EF om visse beskyttelsesforanstaltninger mod aviær influenza i en række lande i Asien

(meddelt under nummer K(2005) 3183)

(EØS-relevant tekst)

(2005/619/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (1), særlig artikel 18, stk. 1 og 6,

under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (2), særlig artikel 22, stk. 1 og 6, og

ud fra følgende betragtninger:

(1) Kommissionens beslutning 2004/122/EF af 6. februar 2004 om visse beskyttelsesforanstaltninger mod aviær influenza i en række lande i Asien (3) blev vedtaget som en reaktion på udbrud af aviær influenza i en række lande i Asien.

(2) I henhold til Kommissionens beslutning 2000/666/EF af 16. oktober 2000 om dyresundhedsmæssige betingelser og udstedelse af sundhedscertifikat ved indførsel af fugle, bortset fra fjerkræ, samt karantænebetingelser (4) skal medlemsstaterne tillade import af fugle fra tredjelande, der er opført som medlemmer af Verdensorganisationen for Dyresundhed (OIE), og de pågældende fugle skal anbringes i karantæne og testes, når de føres ind i Fællesskabet.

(3) Rusland bekræftede den 5. august 2005 et udbrud af H5N1-aviær influenza på sit område over for Kommissionen.

(4) Kasakhstan bekræftede et udbrud af H5-aviær influenza over for OIE, skønt neuraminidasetypen endnu ikke er kendt. På baggrund af det nærved forekommende udbrud i Rusland er det imidlertid sandsynligvis den samme virusstamme.

(5) Kasakhstan og Rusland er medlemmer af OIE, og medlemsstaterne skal derfor i henhold til beslutning 2000/666/EF acceptere import af fugle, bortset fra fjerkræ, fra disse lande. Under hensyntagen til de mulige alvorlige konsekvenser i forbindelse med den specifikke aviær influenza-virusstamme (H5N1), som optræder (det er den samme som den, der bekræftes i en række lande i Asien), bør import af de pågældende fugle fra Kasakhstan og Rusland suspenderes som en forsigtighedsforanstaltning.

(6) I henhold til Europa-Parlamentets og Rådets forordning (EF) nr. 1774/2002 af 3. oktober 2002 om sundhedsbestemmelser for animalske biprodukter, som ikke er bestemt til konsum (5), er det tilladt at importere uforarbejdede fjer og fjerdele fra Kasakhstan og Rusland. På baggrund af den aktuelle sygdomssituation i Kasakhstan og Rusland bør den pågældende import også suspenderes som en forsigtighedsforanstaltning.

(7) Ifølge artikel 4 i beslutning 2004/122/EF suspenderes import fra en række tredjelande af uforarbejdede fjer og fjerdele og levende fugle, bortset fra fjerkræ som defineret i beslutning 2000/666/EF. Af hensyn til dyre- og folkesundheden bør Kasakhstan og Rusland derfor føjes til de tredjelande, som der henvises til i artikel 4 i direktiv 2004/122/EF.

(8) Beslutning 2004/122/EF bør ændres i overensstemmelse hermed.

(9) Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET FØLGENDE BESLUTNING:

Artikel 1

Beslutning 2004/122/EF ændres således:

1) I titlen ændres »om visse beskyttelsesforanstaltninger mod aviær influenza i en række lande i Asien« til »om visse beskyttelsesforanstaltninger mod aviær influenza i en række tredjelande«.

2) Artikel 4, stk. 1, affattes således: »1. Medlemsstaterne suspenderer import fra Cambodja, Kina inklusive Hongkong, Indonesien, Kasakhstan, Laos, Malaysia, Nordkorea, Pakistan, Rusland, Thailand og Vietnam af: — uforarbejdede fjer og fjerdele, og — »levende fugle, bortset fra fjerkræ« som defineret i artikel 1, tredje led, i beslutning 2000/666/EF, herunder fugle, der ledsager deres ejere (selskabsdyr).«

Artikel 2

Medlemsstaterne ændrer deres foranstaltninger for at bringe dem i overensstemmelse med denne beslutning, og de sørger for øjeblikkelig passende omtale af de vedtagne foranstaltninger. De underretter straks Kommissionen herom.

Artikel 3

Denne beslutning er rettet til medlemsstaterne.

Udfærdiget i Bruxelles, den 18. august 2005. På Kommissionens vegne Markos KYPRIANOU Medlem af Kommissionen

(1) EFT L 268 af 24.9.1991, s. 56. Senest ændret ved tiltrædelsesakten af 2003.

(2) EFT L 24 af 30.1.1998, s. 9. Senest ændret ved Europa-Parlamentets og Rådets forordning (EF) nr. 882/2004 (EUT L 165 af 30.4.2004, s. 1). Berigtiget i EUT L 191 af 28.5.2004, s. 1.

(3) EUT L 36 af 7.2.2004, s. 59. Senest ændret ved beslutning 2005/390/EF (EUT L 128 af 21.5.2005, s. 77).

(4) EFT L 278 af 31.10.2000, s. 26. Senest ændret ved Kommissionens beslutning 2002/279/EF (EFT L 99 af 16.4.2002, s. 17).

(5) EFT L 273 af 10.10.2002, s. 1. Senest ændret ved Kommissionens forordning (EF) nr. 416/2005 (EUT L 66 af 12.3.2005, s. 10).